

**Szentlélek-váró kilenced**

**Tabán, 2024.**

**Szentlélek Úristen, a Tisztaság Lelke!**

Tőled kérem a tisztaságot, mert magamban nem találom sehol. A Te kezedből akarom elfogadni magamat: lelkemet és testemet. Te vagy a Tiszta, kérlek, ismerj magadénak, és moss tisztára engem is.

Köszönöm lelkem tisztaságát, amit a szentgyónásban hozol létre.

Köszönöm testem tisztaságát is, melyet szintén a lelkemben és fantáziavilágomban hozol létre, megtisztítva azt minden önző, parázna és hiú gondolattól.

Szentlélek Úristen, a Tisztaság Lelke!

Kérlek, légy mellettem abban a küzdelemben, amit a tisztaságért vívok. Értesd meg velem, hogy nem is a tisztaságért kell küzdenem, hanem elég azokra a szelíd indításaidra hallgatnom, melyek által bennem élsz és akkor így a *„tisztának minden tiszta”* lesz.

Szentlélek Úristen, kérlek, tarts ki mellettem és segíts eligazodni gondolataim, szándékaim és érzelmeim kusza világában, hogy a *szívem* legyen tiszta, mert Jézus boldogságot csak a *tisztaszívűeknek* ígért.

Ments meg kérlek, Szentlélek, attól a tisztaságtól, mely csak a pohár külsején akar látszani, és adj állhatatosságot ahhoz, amely előbb belül akar megtisztulni, hogy aztán a külseje is tiszta lehessen.

Ámen.

**Szentlélek Úristen, a Türelem Lelke!**

Hálát adok Neked, hogy hozzám is eljöttél, hogy bennem élsz, vezetsz, egy életen át tanítasz és hogy végtelenül türelmes velem.

Te tudod, milyen nehéz lenne Nélküled. Tévelygés, kilátástalanság lenne minden napom. Én igyekszem ugyan, de hányszor megtapasztaltam már, hogy a jó az csak az, ami a Te kezedből érkezik! A történés pillanatában sokszor nem látom ezt, de később mindig beigazolódik.

Köszönöm az első eljöveteledet, az első Pünkösdöt, és köszönöm a mostanit is! Te azt ígérted, velünk maradsz életünk végezetéig. Olyan jó, hogy életünk során sok konkrét tapasztalatot kaptunk már erről! A testi és lelki gyógyulások, az, hogy a rossz dolgokban is felismerhettük a szeretetedet, irányításodat, mind azt mutatják, hogy Te valóban annak a Lelke vagy, aki számon tartja minden hajunk szálát.

Köszönjük, hogy Te magad vagy az Elfogadás és a Türelem Lelke. Nem állítasz elénk olyan kihívásokat, melyekkel nem tudunk megbirkózni. Köszönjük a nehézségeket, fájdalmakat, szenvedéseket is, mert ezeken keresztül kérdezel: Vállalom-e én is?

Köszönöm, hogy türelmes vagy velem is, és megbocsátó szeretettel tartasz meg az utamon. Te a hűségemet kéred, és az örök életedet adod cserébe.

Türelem Lelke, köszönöm, hogy nem vagyok egyedül, hogy Benned lehetek közösségben testvéreimmel. Engedd, hogy én türelmes tudjak lenni a betegápolásban!

Köszönöm, hogy Te vagy bennem az, aki türelmes szeretettel szolgálod feleségemet és családomat. Ámen.

**Szentlélek Úristen, a Szerénység Lelke!**

Te látod, milyen mély, vissza-visszatérő törekvés lelkemben, hogy kitűnjek, hogy mások dicséretét, elismerését élvezzem.

Találkozom a magamban megjelenő hivalkodási-érvényesülési vággyal, és – mivel tudom, hogy ez nem összeegyeztethető a te tanításoddal – nem engedem magamnak kiélni. Szerénységet erőltetek magamra.

De ez valójában álszerénység. Mert szívem mélyén tudom: most azért várok jutalmat és elismerést, hogy mennyire felülemelkedem ezen lenézett törekvéseimen…

Ezekben a sorozatos belső, titkos megszégyenülésekben lassanként felfedezem: én nem tudom magamat megváltani. Ha a látszat szintjén sok mindenre képes vagyok is, nem tudom magamat erényesebbé tenni. Nem leszek sem jobb, sem krisztusibb.

Lassanként rájövök: nem is az a legfőbb cél, hogy én „erényes” legyek, hanem az, hogy Melletted, aki erényes vagy, kitartsak.

Segíts szem előtt tartanom: a szerénység nem mesterségesen kimunkált „termék”, hanem a Teremtő bölcsessége által megérlelt gyümölcs.

Szerénység Lelke! Köszönöm, hogy türelmesen vezetsz és tisztítod szívemet! Köszönöm, hogy felismerhettem: ha Jézust követem, megjelenik rajtam az Ő szerénysége. Úgy és akkor, amikor Neki tetszik és ahogyan képes leszek rá.

Szentlélek Úristen! Könyörülj rajtam, mert – bár látom, hogy Te vagy mindenre a megoldás – oly gyakran mégis a magam régi útjaira tévelygek!

Tisztíts meg, és vezess az álszerénységből az igazi Szerénység felé! Segíts, hogy már ne én akarjak jobb lenni, hanem Jézust minél inkább kövessem.

Nem a látszatra és magamra akarok figyelni, hanem Őrá, aki azt mondta: *“aki magát felmagasztalja, megaláztatik”.*

Add, hogy tanítása másik felét is minél inkább megértsem és kövessem: *„aki magát megalázza, felmagasztalják.”*

Kérlek, Szentlélek Úristen, újíts meg engem ezen a Pünkösdön! Ámen.

**Szentlélek Úristen, az Önmegtartóztatás Lelke!**

Lelki életemben oly sok figyelmeztetést kaptam, hogy tagadjam meg magam és törekedjek önfegyelemre, gyengeségeim, hibáim, ösztönös vágyaim fegyelmezésére. Jézus is erre szólít fel, amikor arra tanít, hogy az ő követése önmegtagadás és kereszthordozás.

Minden törekvésem ellenére, nap mint nap tapasztalom, hogy ez végtelenül nehéz, sőt, a Te segítséged nélkül lehetetlen is: a benned megújított bizalom és remény nélkül, csak keserves bukdácsolás és magammal vívott hasztalan harc.

Sokszor tettem már fel Neked a kérdést: miért is kéred ezt tőlem, ha ennyire képtelen vagyok rá? Miért kívánsz tőlem lehetetlent? Látod, hogy sokszor gyötör a lelkiismeretfurdalás.

Valóban a bukás, a bűnbeesés terheit kell viselnem életem végéig? Ezért kell gyanakvó figyelemmel lennem gondolataim, szándékaim, tetteim iránt? Úgy tekintesz rám, hogy ha nem tartom magam kordában, akkor ösztönös, önző, bűnös lénnyé válok, aki méltatlan a szeretetedre?

Ezek a gondolatok végtelenül lehangolnak, és elkeseredetté tesznek. De az, hogy lehajoltál hozzám, megtestesültél és a végsőkig elmenve meg is haltál értem – mást sejtet. Azt az irgalmas tekintetet vélem benne felfedezni, hogy nem csupán a törékenyt, az esendőt és a bűnöst látod bennem.

De akkor miért gondolod úgy, hogy szükségem van az önmegtartóztatásra? Ha ezt is kéred, akkor annak biztos oka van.

Ha arra a világias távolságra gondolok, ami Közted és köztem van, *akkor* ébred fel bennem a vágy, hogy lebontsak minden akadályt. *Akkor* merül fel bennem a gondolat, hogy Neked is fájhat a távolság köztünk! Lehet, hogy ezért kéred, hogy vegyem fel a harcot mindazzal, ami idegen számodra bennem? Hogy közelebb kerülhessünk egymáshoz? Hogy hasonlóbakká legyünk?

Szentlélek Úristen! Köszönöm ezt a felszabadító felfedezést, hogy ezért – és nem valami értékelhető, a végelszámolásnál felsorolható érdemért – kell megtartóztatnom magamat.

Nincs érdemem, amelyre hivatkozhatnék, de minden szeretetből fakadó tettem valamit biztos létrehoz köztünk.

Ha Te így látsz, és én is így tekintek magamra, akkor minden, amiben megtagadom magamat az a szeretet felépülése és a közeledésünk mértéke lehet.

Önmegtartóztatás Lelke! Szítsd fel bennem a közeledés vágyát, hogy bátran lépjek, ha akadályba ütközök, amikor távolságot élek meg Közted és köztem.

Erősíts, hogy ne féltsem magamat, és helyes szeretettel lássam, mire van még szükségem, hogy akadály nélkül tudjak szeretni. Szeresselek Téged és magamat is úgy, hogy mindennél jobban vonzzon, a Hozzád való hasonlóság.

Segíts, hogy önmegtartóztatásom által egyre közelebb kerüljünk egymáshoz, és szűnjenek az akadályok, amelyek feltartóztatnak a szeretetben. Ámen.

**Szentlélek Úristen, a Béketűrés Lelke!**

Uram Jézus Krisztus, Te mindent békességben tűrtél el a földi életedben. Az utolsó pillanatig nem értettek meg a tanítványok, letagadott az, akire egyházadat bíztad, üldözött voltál és tűrted, gúnyoltak a pogányok, és gyaláztak a tieid, akiken segítettél.

Kérlek, tekints rám is irgalmasan és bocsáss meg, amikor nem fogadom el a szenvedést, vagy amikor éppen fordítva, saját dicsőségemet keresve dicsekszem vele!

Ments meg a lappangó hiúságtól, az álszent kevélységtől!

Szentlélek Isten, hiszem, hogy a békesség maradandóbb, mint az öröm, mert amikor békességben vagyok Jézussal, Te mindig arra indítasz, hogy legyek béketűrő és türelmes minden rámbízottal.

Ébreszd fel bennem, kérlek, a mások iránti megbecsülés érzését, hogy tartós lelki béke költözzön a szívembe.

Add, Szentlélek, az erődet, hogy ne csak a bajt viseljem el békével, hanem annak minden körülményét és következményét is!

Kérlek, tekints reám irgalmasan, és bocsásd meg béketűréseim hiányait:

amikor teherként viselem el a szenvedést,

amikor azt gondolom, hogy a hitem korlátoz,

amikor neheztelek Rád akaratod miatt,

amikor körülményeimet nem tekintem ajándékodnak,

amikor azt gondolom, hogy utamban vannak a betegségeim.

Jöjj Szentlélek, tölts be a béketűrés ajándékával, hogy bármi is történjen az életemben, azt beleegyezéssel és hálával fogadjam! Ámen.

**Szentlélek Úristen, az Öröm Lelke!**

Köszönöm, hogy olyan sok arcod ismerhetem, és mind segítségemre van és összekapcsol Veled!

Köszönöm, hogy az Öröm Lelke vagy, mert az öröm életem egyik legmulandóbb jelensége. Sokszor mindenem megvan, csak ez hiányzik.

Köszönöm, hogy megtanítasz arra, hogy az igazi öröm átjárja egész valómat, önmagam fölé emel és segít túllátni életem szűkös horizontján.

Köszönöm, hogy sokszor elmondtad már, hogy a legmélyebb öröm mindig személyhez kötődik, túlmutat rajtam, és így táplál. Hálát adok érte azért is, mert leleplezi felszínességemet és kiábrándulásaim által nem hagyod, hogy megelégedjek a pótlékokkal.

Köszönöm, hogy a Tőled kapott öröm felnyitja a szemem egy másik világra, amiben az önfeledtséget a Te személyed jelenléte adja. Hálát adok érte, mert sokszor fájdalmaim és nehézségeim közepette is felcsillan és biztat, túlmutat a jelen nehézségein. Köszönöm, hogy Te, az Öröm Lelke tanítasz meg helyesen bánni az idővel, hiszen minden percem ajándék és létezni még nehézségekkel együtt is örömtelibb, mint öntudatlanul pazarolni időmet.

Szentlélek Úristen, ki az Öröm Lelkét adod ajándékba, taníts meg és vezess el az engem teljesen átjáró örömre, hogy ne elégedjek meg az életem felületén tapasztalható kedélyességgel vagy jókedvvel! Ámen.

**Szentlélek Úristen, a Kedvesség Lelke!**

Köszönöm Neked, Szentlélek Úristen, hogy idén is eljössz, hogy feltárd előttem az örömhír titkait, hogy megláttasd velem életem értelmét és célját.

Te élteted bennem a reményt az Atyához vezető úton.

Neked köszönhetem, hogy tudok szeretni, hogy tudok derűs és kedves lenni másokhoz.

És amikor nem sikerül és ez kedvtelenné tesz, Neked köszönhetem azt is, hogy segítesz újrakezdeni. Köszönöm ennek az újrakezdésnek a tapasztalatait és küszködéseit, amelyben olyan élesen elválasztod bennem a kedveskedést a kedvességtől.

Bennem is, velem is munkálkodsz, hogy önzésemet, önféltésemet legyőzve, olyan életet éljek, melyben ne a viselkedésem legyen kedves, hanem a szándékaim legyenek kedvedre valók.

Köszönöm Neked az életem során mindazokat, akik Jézus tanítását nemcsak egyértelműségükkel, hanem kedvességükkel is hitelessé és vonzóvá tették számomra.

Köszönöm, hogy ebben a kedvességben a Te hűséged és bíztató szereteted jött felém, mert csak Te tudsz viszonzás nélkül is szeretni és nyitottságomra várni.

Kérlek, add nekem azt a kegyelmet, hogy Jézus tanítását hitelesen és kedvességgel tudjam továbbadni, hogy az vonzóvá is váljék családom számára! Ámen.

**Szentlélek Úristen, a Hűség Lelke!**

Számomra nehéz a hűség, és nehéz róla beszélnem. Azért nehéz, mert a hűséget saját teljesítményként, kötelességként, feladatként vagy éppen elvárásként élem meg.

Ezért sokszor nem örömteli – és emiatt az irántam való hűség is keserű lehet a hozzám közelállók számára.

Ebben a lelkületben küszködve hallom üzenetedet: nyugodjak meg, *a hűség nem az én erőfeszítésem, hanem a Te munkád gyümölcse bennem*.

Köszönöm, hogy hűséges vagy hozzám, hogy kitartasz mellettem és évtizedek óta megőrzöl kapcsolataimban.

Azt is köszönöm, hogy ezt a gyümölcsödet *bennem* akarod megteremni, ezért meghívsz arra is, hogy a kapcsolataimat kikezdő, ösztönös és bántó megnyilvánulásaim világából lépjek ki, a Te hűséged újjáteremtő világába.

Köszönöm, Hűség Lelke, hogy kitartasz mellettem és szép lassan Te formálsz át, képesítve engem az igazi hűségre. Köszönöm, hogy ez teszi lehetővé, hogy hozzám is hűségesek tudjanak lenni szeretteim.

Kérlek, Hűség Lelke, hogy az idei Pünkösdön, ezt a gyümölcsöt keresni, szemlélni, megszeretni segíts nekem!

Kérlek, add a mennyből érzenem hűséges jelenléted tapasztalatát! Ámen.

**Szentlélek Úristen, Szelídség Lelke!**

Jöjj, és részesíts engem ebben a gyümölcsödben, melyet Jézusban látok legteljesebben felfényleni. Segíts, hogy Tőle tanuljam meg az Ő igáját magamra venni, hogy nyugalmat találjon a lelkem!

Jöjj, tölts el engem, hogy okosan és szelíden tudjak válaszolni azoknak, akik hitem titkai felől érdeklődnek, vagy esetleg rágalmazzák azt, amit én értéknek tartok.

Jöjj, Szelídség Lelke, hogy le tudjál győzni bennem minden tisztátalanságot és gonoszságot!

Jöjj szelídségeddel, hogy életre is váltsam Jézus igéit, ne csak hallgassam, ezzel magamat csapva be.

Jöjj, Szelídség Lelke, és add meg nekem a bocsánatkérés és megbocsátás bátroságát!

Jöjj, hogy szelídséged által magamra tudjam ölteni a testvéri közösségben a jóságot, alázatosságot és a béketűrést, hogy senkit se szidalmazzak.

Jöjj, áraszd ki rám Lelkedet, hogy életre keljek és megújuljak ezen a Pünkösdön! Ámen.